Il-Kunsill u r-Rappreżentanti tal-Gvernijiet tal-istati membri adottaw il-konklużjonijiet dwar l-Apolidija. Jean Asselborn, Ministru għall-Immigrazzjoni u l-Asil tal-Lussemburgu u l-President tal-Kunsill qal: "Illum qbilna li ser naġixxu flimkien f'isem dawk il-persuni apolidi: dawk li m'għandhomx drittijiet, li ma jistgħux jipparteċipaw fl-ebda sistema politika u li ma għandhom aċċess għall-ebda benefiċċju soċjali. L-UNHCR nediet kampanja biex teqred l-apolidija u aħna ser nagħtu s-sehem sħiħ tagħna f'dan. Jeħtieġ li ningħaqdu fl-isforzi tagħna fi ħdan l-UE li tiddefendi l-valuri tagħha u tipproteġi lill-persuni l-aktar dgħajfa." Konklużjonijiet tal-Kunsill u tar-Rappreżentanti tal-Gvernijiet tal-Istati Membri dwar l-Apolidija Filwaqt li jfakkru li d-dritt għal ċittadinanza huwa dritt fundamentali rikonoxxut mill-Artikolu 15 tad-Dikjarazzjoni Universali tad-Drittijiet tal-Bniedem u li dan huwa wieħed mill-prinċipji bażiċi tal-Konvenzjoni Ewropea tal-1997 dwar iċ-Ċittadinanza; Filwaqt li jfakkru li d-dritt li tinkiseb iċ-ċittadinanza ġie imtenni f'għadd ta' strumenti ta' dritt internazzjonali dwar id-drittijiet tal-bniedem bħall-Patt Internazzjonali dwar id-Drittijiet Ċivili u Politiċi, il-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa u l-Konvenzjoni dwar id-Drittijiet tat-Tfal; Filwaqt li jagħrfu li l-persuni apolidi ma jgawdux id-dritt tagħhom għal ċittadinanza u l-importanza tal-Konvenzjoni tal-1954 dwar l-Istatus ta' Persuni Apolidi u l-Konvenzjoni tal-1961 dwar it-Tnaqqis tal-Apolidija; Filwaqt li jfakkru fil-wegħda tal-UE ta' Settembru 2012 li l-Istati Membri kollha tal-UE ser jaderixxu għall-Konvenzjoni tal-1954 u ser jikkunsidraw l-adeżjoni għall-Konvenzjoni tal-1961; Filwaqt li jfakkru li t-Trattat dwar il-Funzjonament tal-Unjoni Ewropea fl-Artikolu 67.2 tiegħu jiddikjara li persuni apolidi għandhom jiġu trattati bħala ċittadini ta' pajjiżi terzi meta jkunu qed ifasslu u jimplimentaw politika komuni dwar l-asil, l-immigrazzjoni u l-kontroll fil-fruntieri esterni; Filwaqt li jfakkru li l-Approċċ Globali għall-Migrazzjoni u l-Mobbiltà tal-2005 jirreferi għal persuni apolidi bħala grupp partikolarment vulnerabbli li jiddikjara li l-UE għandha tħeġġeġ lill-pajjiżi li mhumiex parti mill-UE sabiex jindirizzaw il-kwistjoni tal-persuni apolidi billi tieħu miżuri għat-tnaqqis tal-apolidija; Filwaqt li jfakkru li l-Qafas Strateġiku tal-Unjoni Ewropea tal-2012 dwar id-Drittijiet tal-Bniedem u d-Demokrazija u l-Pjan ta' Azzjoni tagħha li jipproponi l-istabbiliment ta' qafas konġunt biex jiġu indirizzati kwistjonijiet ta' apolidija ma' pajjiżi li mhumiex parti mill-UE, li sussegwentement ġie adottat; Filwaqt li jfakkru fil-Pjan ta' Azzjoni tal-Unjoni Ewropea dwar id-Drittijiet tal-Bniedem u d-Demokrazija (2015-2019) li jiddikjara li l-UE ser tkompli tindirizza l-apolidija fir-rigward ta' pajjiżi ta' prijorità, tiffoka l-isforzi fuq il-prevenzjoni tal-ħolqien ta' popolazzjonijiet apolidi bħala riżultat ta' konflitt, spostament u xoljiment ta' stati; Filwaqt li jfakkru li l-Fond għall-Asil, il-Migrazzjoni u l-Integrazzjoni 2014-2020 jista' jintuża biex jiffinanzja miżuri indirizzati lil persuni apolidi, b'mod partikolari l-integrazzjoni tagħhom fil-komunitajiet ospitanti tagħhom; Filwaqt li jfakkru li l-UNHCR jikkalkula li hemm mill-inqas 10 miljun persuna apolida mad-dinja kollha; Filwaqt li jfakkru li persuni apolidi ta' sikwit ma jitħallewx jieħdu sehem fil-ħajja ekonomika, soċjali u politika fl-istat ospitanti tagħhom jew fl-istati tagħhom fejn jitwieldu; IL-KUNSILL TAL-UNJONI EWROPEA U R-RAPPREŻENTANTI TAL-GVERNIJIET TAL-ISTATI MEMBRI: Filwaqt li jirrikonoxxu li l-akkwist taċ-ċittadinanza jaqa' fil-kompetenza tal-Istati Membri u, taħt id-dritt internazzjonali, huwa f'idejn kull Stat Membru, filwaqt li jirrispetta d-dritt tal-Unjoni, li jistabbilixxi l-kundizzjonijiet għall-akkwist u t-telf taċ-ċittadinanza; Jilqgħu l-kampanja tal-UNHCR ta' għaxar snin biex tintemm l-apolidija sal-2024; Jirrikonoxxu l-importanza li jiġu identifikati persuni apolidi u li tissaħħaħ il-protezzjoni tagħhom, u b'hekk ikunu jistgħu jgawdu d-drittijiet fundamentali ewlenin u jitnaqqas ir-riskju ta' diskriminazzjoni jew trattament mhux ugwali; Jieħdu nota tal- proċeduri attwali għad-determinazzjoni tal-apolidija li xi Stati Membri għandhom fis-seħħ kif ukoll ta' mekkaniżmi nazzjonali biex tiġi żgurata l-protezzjoni tagħhom; Jirrikonoxxu l-importanza tal-iskambju ta' prattiki tajba fost l-Istati Membri rigward il-ġbir ta' data affidabbli dwar persuni apolidi kif ukoll dwar il-proċeduri għad-determinazzjoni tal-apolidija; lill-Kummissjoni tniedi skambji ta' prattiki tajba fost l-Istati Membri, bl-użu tan-Netwerk Ewropew dwar il-Migrazzjoni bħala pjattaforma; lill-punti ta' kuntatt nazzjonali tal-Istati Membri sabiex jipparteċipaw b'mod attiv f'din il-pjattaforma, billi jipprovdu l-informazzjoni rilevanti kollha bil-ħsieb li jiġi żgurat li din tkun strument utli sabiex jintlaħqu l-objettivi biex jitnaqqas in-numru ta' persuni apolidi, tissaħħaħ il-protezzjoni tagħhom u jitnaqqas ir-riskju ta' diskriminazzjoni. Ara l-paġna tal-laqgħa